《次韵超然送照上人归东吴》
宋代·释德洪

萧寺霜晴日初吐，曦光烟翠横深坞。经行迟立望吴山，气势飞翔争入楚。

山中有客冰雪姿，十年不听吴邦鼓。忽然曳杖出山去，安禅后夜知何处。

石龛看月莫降龙，栗林暮过应冲虎。此生聚散等浮云，可怜俯仰成今古。

吴江一色成琉璃，有寺正临江上住。他年法眼照人天，赠诗记取南州祖。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。